Henrik Jørgensen er ikke længere formand for Vendsyssel Teater. Han har valgt at stoppe på posten, som han har haft siden 2014. Vendsyssel Teater har haft det svært siden coronakrisen, hvor også en energikrise har gjort det vanskeligt for teatret. Der er ikke blevet solgt nok billetter, og det har truet teatret på eksistensen. For nyligt fik det kriseramte teater en ekstraordinær støtte fra økonomiudvalget i Hjørring Kommune, som var med til at sikre stedets overlevelse. Nu er der lavet en genopretningsplan, og det er på bagkant af den, at Henrik Jørgensen stopper. - Der er nye tider på vej, og med nye tider skal der også en ny kaptajn ved roret. Jeg går derfor af som formand med stolthed over, hvad teatret har præsteret i tiden med Lars Sennels som direktør. De skal alle have en stor tak, siger Henrik Jørgensen. På kort sigt er det næstformand Ole Peter Christensen, der overtager roret, mens det på længere sigt er kulturministeren, som skal udpege en ny formand for Vendsyssel Teater.

Referat:
Der skal findes en ny formand for Vendsyssel Teater. Henrik Jørgensen har valgt at trække sig.